Beluský, Martin, poslanec NR SR (2020-04-28):
Ďakujem za slovo, vážený pán predsedajúci. Vážené panie poslankyne, páni poslanci, vážený pán, vážený pán člen vlády pán Korčok, bohužiaľ, jediný člen vlády, ktorý je momentálne zúčastnený na rokovaní, ja osobne som zástanca názoru, že ak sa chceme rozprávať o programovom vyhlásení vlády, tak by sme asi nemali kritizovať to, čo v tomto dokumente nie je, pretože tento dokument má 121 strán, a napriek tomu nemôže obsiahnuť všetky oblasti života občanov. Preto sa chcem vo svojom príspevku zamerať iba na to, čo vo vašom programovom vyhlásení vlády napísané je a čím ste ukázali, čo chcete dokázať, docieliť, aké Slovensko by ste chceli po štyroch rokoch mať. Vyčítať, čo všetko ste do programového vyhlásenia vlády nedali a voličom sľubovali, je naozaj veľa, napríklad politici z OĽANO a SME RODINA si vo svojom predvolebných brožúrach hovorili o priamej demokracii a o znížení kvóra na platnosť referenda, OĽANO 25 %, SME RODINA 30 %, zrazu v programovom vyhlásení vlády nič z toho nie je, čo však neznamená, že sa to nemôže počas volebného obdobia schváliť. Naša strana zastáva názor, že politikov by sme mali hodnotiť nie podľa toho, čo sľubujú, čo ľuďom rozprávajú, ale na základe reálnych činov, reálnych skutkov a na základe toho, čo už reálne dokázali. Vaša vláda vládne iba niečo vyše mesiac a predtým okrem strany Sloboda a Solidarita ste nemali možnosť vládnuť, čiastočne, samozrejme, poslanci OĽANO, a preto by sa mohlo zdať, že nie je veľa skutkov, ktoré by sa dali hodnotiť. Opak je však pravdou a už po mesiaci vášho vládnutia môžeme nájsť niekoľko sľubov, ktoré ste si napísali do vašeho programového vyhlásenia vlády, ktoré ste už svojimi činmi porušili. Uvediem niekoľko konkrétnych príkladov. Strana 14: „Vláda Slovenskej republiky prostredníctvom podpredsedu vlády Slovenskej republiky, ktorý bude koordinovať legislatívu, najmä zabezpečí dodržiavanie zákazu nepriamych novelizácií, obsahovo nesúvisiacich novelizácií právnych predpisov, tzv. prílepkov.“ Nuž, už sme tu mali za toto volebné obdobie, teda niečo vyše mesiaca už niekoľko príkladov toho, že ste napríklad toto ustanovenie vo svojom vlastnom vyhlásení porušili. Napríklad v tlači 29 ste nepriamo novelizovali zákon č. 185/2002 Z. z. o Súdnej rade, v ktorom ste úplne nezmyselne a obsahovo nesúvisiaco s tým daným predkladaným zákonom ošetrovali, akým spôsobom má zaniknúť funkcia člena Súdnej rady. Takisto ste, nepriamou novelou zákona č. 757/2004 Z. z. o súdoch ste riešili predsedu Najvyššieho súdu, takisto absolútne nesúvisiace obsahovo. Napríklad v tlači 48 ste nepriamo novelizovali zákon č. 302 o zálohovaní jednorazových obalov na nápoje. V týchto zákonoch ste porušili nielen pravidlo nepriamej novely, ktorá už je dnes v zákone o rokovacom poriadku upravená, a teda nemuseli ste to sľubovať, pretože to je niečo, čo už dnes v zákone máme, ale porušili ste aj dôvody, kvôli ktorým ste ako koalícia schválili skrátené legislatívne konanie, a tieto prílepky ste schválili bez možnosti širokej odbornosti vyjadriť sa k nim v medzirezortnom pripomienkovom konaní. Ďalší príklad porušenia vašich sľubov. Strana 92: „Medzi najväčšie environmentálne výzvy Slovenska patrí zlá kvalita ovzdušia, nízka miera recyklácie komunálneho odpadu a nedostatočná ochrana vôd, biodiverzity a lesných ekosystémov. Cieľom predkladaného programového vyhlásenia je dosiahnuť vyššiu kvalitu životného prostredia a podporiť prechod na zdrojovo efektívne obalové hospodárstvo.“ Priatelia, bol to váš minister životného prostredia Ján Budaj, ktorý ešte pred napísaním a predložením tohto programového vyhlásenia vlády navrhol presun termínu v súvislosti s povinnosťou zavedenia zálohového systému o jeden rok. Ďalší príklad, strana 8: „V záujme vyváženosti zloženia v Súdnej rade Slovenskej republiky zavedieme pravidlá, že zákonodarná a výkonná moc budú nominovať vždy len osoby, ktoré nie sú sudcami, a zákonodarná moc až po ich riadnom vypočutí v príslušnom výbore.“ Priatelia, dovolím si vám prečítať kandidátov, ktorých ste navrhli v minulej voľbe do Súdnej rady. Bol to pán Andrej Márnik, pán Ján Mazák a pani Alena Svetlovská, ktorá ešte dnes svieti v registri sudcov vedená ako aktívny sudca Najvyššieho súdu Slovenskej republiky. Ďalší príklad toho, ako ste porušili sľub, ktorý ste sami napísali do vášho programového vyhlásenia vlády. Poďme ďalej, strana 5: „Súčasťou dobre spravovaného a transparentného štátu je riadenie štátnych podnikov a transparentný výber zástupcov štátu v nich. Nekvalifikované rozhodnutia niektorých zástupcov štátu v týchto spoločnostiach spôsobovali štátu vysoké finančné straty. Vláda Slovenskej republiky zavedie transparentný výberový proces, tak aby boli do funkcií zástupcov štátu vyberaní ľudia napĺňajúci tie najlepšie odborné a osobnostné predpoklady. Vláda Slovenskej republiky zavedie do výberového procesu prvky verejnej kontroly, zverejnenie výzvy na prihlásenie sa do výberu, prihlášky a dokladov kandidáta, verejné vypočutie prihlásených kandidátov, zverejnenie konečného návrhu na voľbu.“ Priatelia, bolo to asi minulý týždeň, kedy v médiách prebehla informácia o tom, že minister hospodárstva Richard Sulík odvolal začiatkom apríla dlhoročného predsedu Hlavného banského úradu Petra Kúkelčíka, pričom do čela úradu obsadil Bohumíra Zvrškovca. A ten bol ešte vlani okresným predsedom strany Sloboda a Solidarita v Žarnovici a jeho manželka zároveň tento rok kandidovala za stranu Sloboda a Solidarita do parlamentu aj okresnú šéfku liberálov v Banskej Štiavnici. Vážené panie poslankyne, páni poslanci, vážení členovia vlády, ja sa pýtam, ako môžeme vláde Slovenskej republiky veriť, že sľuby, ktoré ste si sami do programového vyhlásenia vlády napísali, ktoré tu už niekoľko dní prezentujete, že tieto sľuby aj reálne dodržíte, keď už ste nám ukázali, že niekoľkokrát ste niektoré sľuby už reálne porušili. Nemôžeme vám vyjadriť dôveru, keď už sami svoje vlastné programové vyhlásenie vlády niekoľkokrát porušili. A argumentovať tým, že tento dokument ešte nie je schválený, a preto ho môžete porušovať, veľmi neobstojí, pretože to hovorí o tom, ako dodržujete svoje vlastné sľuby, a tým pádom vám ľudia vlastne nemusia veriť nič z toho, čo ste reálne sľubovali vo volebnej kampani. Na záver by som chcel povedať ešte pár poznámok. Veľmi ma mrzí politika, ktorú tu začali robiť hlavne koaliční poslanci, a to je to, že keď niekto vystupuje v rozprave, tak nehodnotíte obsah toho, čo sa vám snaží daný poslanec povedať, ale hodnotíte iba to, kto to hovorí, či už mal príležitosť vládnuť, či mal nejaké kauzy, či niekde už niečo urobil, neurobil, a jednoducho úplne obchádzate to, čo daný poslanec sa vám snaží povedať, a mnohokrát, verte mi, že je to snaha o konštruktívnu kritiku, aby ste si z toho zobrali spätnú väzbu. Veľmi ma mrzí aj to, akým spôsobom sa vláda Slovenskej republiky postavila k predkladaniu tohto programového vyhlásenia vládu, programového vyhlásenia vlády. Za štvrtý deň, kedy rokujeme o tomto veľmi dôležitom dokumente, sme v rozprave mali možnosť si vypočuť iba ministra obrany, ktorý v rozprave vystúpil. Od ostatných členov vlády tu jediné, čo ho vidíme, je ignorácia tohto dokumentu, ignorácia tejto rozpravy. A toto nie je programové vyhlásenie koaličných poslancov. Nie je vaša úloha, aby ste obhajovali tento dokument. To je úloha členov vlády, ktorí by tu nemali iba sedieť, pozerať sa do telefónov a nejakým spôsobom nereagovať, ale práve naopak, práve títo členovia vlády by mali tento dokument obhajovať, a pokiaľ tak nedokážu spraviť, tak si nemôžu ani zaslúžiť našu, našu dôveru. Som rád, že som povzbudil pána ministra, že tak za chvíľku spraví. Samozrejme, v tom dokumente je obsahovo ešte veľmi veľa vecí, ktoré by sa dali napadnúť. Nie je, bohužiaľ, dostatok času na to, aby som sa k tomu mohol vyjadriť. Verím, že moji kolegovia tak urobia v rozprave. Ďakujem pekne za slovo.